Tolong jelaskan mengenai Sejarah buku dari Buku dalam bahasa melayu

Kefahaman buku sebagai suatu medium menghimpunkan penulisan dikatakan mula muncul dalam sejarah umat manusia seiring dengan penggunaan papirus di tamadun Mesir pada tahun sekitar 2400 SM: helaian papirus yang diturunkan tulisan ini dikumpulkan bersama dalam bentuk digulungkan. Bahan-bahan seumpama ini dapat diperhatikan dalam banyak tamadun lain: di tanah benua India, daun-daun pelepah kelapa dikeringkan sebelum ditulis aksara dan digelapkan dengan jelaga agar mudah dilihat; kaedah ini boleh didapati berusia dari seawal alaf pertama Masihi berdasarkan tinggalan seumpamanya di kawasan-kawasan sejuk kering Nepal, Tibet dan Asia Tengah, malah ia juga tersebar ke rantau Asia Tenggara dari Indochina jauh selatan ke Nusantara di kepulauan Melayu mewujudkan manuskrip lontar dihasilkan daripada daun (ron) pelepah pokok tal. Alam Cina di timur benua sama pula menurunkan tulisan mereka atas bilah-bilah lidi buluh atau kayu yang diikat.

Perkembangan pembuatan kertas kertau muncul di negeri Cina seawal-awalnya 103 Masihi dan dibawa oleh pedagang muslim ke Eropah sebelum abad ke-11 menjadikan penulisan berkumpul menjadi lebih mudah kerana kertas mempunyai ciri-ciri mudah disimpan dan juga bertahan lama. Cetakan berbahasa Melayu tatanan Barat pertama yang boleh dianggap sebagai purbarupa "buku" moden dalam konteks Nusantara adalah sebuah kamus Melayu-Belanda suntingan Frederick Gueynier dicetak di Batavia (kini Jakarta) pada 1677.